Title: Újszász város Önkormányzat
Author: Mónika
Last saved by: Windowsuser
Company: Újszászi Polgármesteri Hivatal

Újszász Város Képviselő-testület

26/2007. (XI. 28.) számú rendelete

a helyi jelentőségű természeti területek és értékek védelméről.

	Újszász Város Képviselő-testülete a helyi önkormányzatokról szóló 1990. évi LXV. törvény 8.§ (1) bekezdésében, továbbá a természet védelméről szóló 1996. évi LIII. törvény 24.§ (1) bekezdésben, valamint az egyes jogszabályok és jogszabályi rendelkezések hatályon kívül helyezéséről szóló 2007. évi LXXXII. törvény 1.§ (4), 6.§ (6) és (7) bekezdéseiben biztosított jogkörében eljárva – az országos rendelkezések megtartása mellett – a település sajátos arculatának, környezetével való kapcsolatának, valamint a természeti értékek helyi védelmének érdekében a következő rendeletet alkotja:

I. fejezet

Általános rendelkezések

1.§

E rendelet keretében helyi védett természeti területek és értékek megóvása a város valamennyi szervezetének és polgárának kötelessége.

2.§

(1) E rendelet célja egyrészt a helyi jelentőségű természeti területek megőrzése az élővilág potenciális élőhelyeinek védelme, a tudományos és kulturális közérdekből biztosítandó rekreáció, valamint a természeti értékek megismerhetősége érdekében, másrészt a helyi jelentőségű természeti értékkel rendelkező fák, fasorok vagy egyéb pontszerű értékek megőrzése.
(2) E rendelet hatálya kiterjed Újszász város (továbbiakban: város) teljes közigazgatási területén található valamennyi természeti területre és értékre, amely külön jogszabály alapján nem áll védelem alatt, és amelyet Újszász Város Képviselő-testülete (továbbiakban: Képviselő-testület) helyi jelentőségű természeti területként vagy értékként védetté nyilvánít (továbbiakban: helyi védett természeti érték).
(3) A jelleg szempontjából egyedi és területi védelmet különböztetünk meg.
a) egyedi védelem: fa, fasor vagy egyéb pontszerű értékre, illetve a közvetlenül hozzá(juk) tartozó földrészletre terjed ki.
b) területi védelem: a településnek olyan összefüggő területrésze, amelyben a természeti környezet és a benne található védendő érték területileg jól körülhatárolhatóan alkot védelemre érdemes együttest.

II. fejezet

A védetté nyilvánítás és a védettség megszüntetése

3.§

(1) A védetté nyilvánításról és a védettség megszüntetéséről a Képviselő-testület rendelettel dönt.
(2) A védetté nyilvánítást nem befolyásolja az a tény, hogy a védetté nyilvánítandó érték kinek a tulajdonában van. A döntés előtt azonban a tulajdonost tájékoztatni kell a tervezett védettségről, annak hatásáról, valamint erről a véleményét ki kell kérni.
(3) A tulajdonos véleménye nem kötelező érvényű a Képviselő-testület döntésére nézve.

4.§

(1) A helyi védetté nyilvánításra, illetve a védett érték védettségének megszüntetésére bárki javaslatot tehet.
(2) A javaslatban fel kell tüntetni a védendő vagy megszüntetendő értékre vonatkozó legfontosabb adatokat (megnevezés, hely), valamint a javaslatot indokolni kell.
(3) A javaslatot Újszász Város Jegyzőjének (továbbiakban: jegyző) címezve, írásban kell benyújtani.
(4) A jegyző a javaslatot a Képviselő-testület illetékes bizottsága számára előterjesztésként készíti elő, mely állásfoglalás után javaslattal él a Képviselő-testület felé.
(5) A Képviselő-testület előzetesen dönt a védetté nyilvánítás, illetve a védettség megszüntetésének szándékáról.
(6) A Képviselő-testület előzetes döntése után a jegyző lefolytatja a természet védelméről szóló 1996. évi LIII. törvény 25.§-ban foglalt védetté nyilvánítási eljárást, melynek első lépéseként megkeresi a területileg illetékes természetvédelmi hatóságot és nemzeti park igazgatóságot.

5.§

A Képviselő-testület az egyes jogszabályok és jogszabályi rendelkezések hatályon kívül helyezéséről szóló 2007. évi LXXXII. törvény 6.§ (6) bekezdésében biztosított jogkörében eljárva fenntartja a Szolnok Megyei Tanács Végrehajtó Bizottsága 144/1/1980. (VII.11.) VB határozatával védetté nyilvánított, a külön jogszabály alapján a védett természeti területek és értékek nyilvántartására kötelezett szerv által 15/6/TT/80. törzskönyvi számon nyilvántartott „Újszász, Kastélypark” megnevezésű terület helyi jelentőségű védett természeti terület védettségét, e rendeletében helyi jelentőségű védett természeti területként nevesítve.

6.§

(1) A védelemben részesítés vagy a védelem megszüntetésének tényét a jogorvoslati lehetőségek közlésével a helyben szokásos módon közzé kell tenni, és erről külön értesíteni kell:
a) az ingatlan vagy a védett érték tulajdonosát,
b) a javaslattevőt,
c) az építésügyi hatóságot,
d) a területileg illetékes természetvédelmi hatóságot és nemzeti park igazgatóságot,
e) a védett természeti területek és értékek nyilvántartására külön jogszabály alapján kötelezett illetékes minisztériumot,
f) területvédelem esetén az érintett tulajdonos(ok)on kívül, a kapcsolódó utak és közművek fenntartóit.
(2) A védettség tényének ingatlan-nyilvántartási bejegyeztetése a jegyző feladata. 

III. fejezet

A védett értékek jelölése, fenntartása, kezelése

7.§

(1) A helyi védett természeti értékeket táblával meg kell jelölni a védettség elrendelésével egyidejűleg.
(2) A tábla elhelyezéséről az önkormányzat saját költségvetésének terhére gondoskodik.
(3) A táblán szereplő feliratnak tartalmaznia kell a helyi védettség tényét, az érték megnevezését és a védetté nyilvánító rendelet számát.

8.§

(1) A helyi védett természeti érték állapotának megóvása elsősorban a tulajdonos, kezelő, fenntartó feladata.
(2) A helyi védett természeti érték tulajdonosa, kezelője, fenntartója azonban kérheti az érték megóvása érdekében az önkormányzat támogatását.

9.§

A helyi védett természeti érték használata sem az értéket, sem közvetlen környezetét nem veszélyeztetheti.

10.§

(1) A jegyző, mint elsőfokú természetvédelmi hatóság engedélye szükséges a helyi védett természeti érték jellegét, megjelenését bármely módon érintő vagy befolyásoló tevékenység végzéséhez. 
(2) A végzett tevékenység a helyi védett természeti értéket semmilyen formában nem veszélyeztetheti.
(3) Tilos a helyi védett természeti érték jellegét, megjelenését befolyásoló engedély nélküli tevékenység végzése. 
(4) Tilos a helyi védett természeti érték élővilágát bármilyen módon veszélyeztetni, indokolatlanul zavarni. 

11.§

(1) A helyi védett természeti érték fenntarthatóságának biztosítása érdekében kezelési tervet kell készíteni. 
(2) A kezelési terv tartalmazza a helyi védett természeti érték alapadatait (neve, pontos helye, kiterjedése, állapota – értékei leírása), a védetté nyilvánítás indokát, a helyi védett természeti érték rendeltetését, a kezelésére vonatkozó alapelveket, valamint a kezeléssel kapcsolatos feladatokat, kötelezettségeket. 
(3) A kezelési terv mintája a rendelet 1. számú mellékletét képezi. 

IV. fejezet

A helyi védett természeti értékek nyilvántartása

12.§

(1) A helyi védett természeti értékek felsorolását (neve; pontos helye; területe; tulajdonosa – kezelője – fenntartója; kezelésére vonatkozó lényeges előírások kivonata) a rendelet 2. számú melléklete tartalmazza.
(2) A helyi védett természeti értékekről a Polgármesteri Hivatal természetvédelemért felelős szakreferense helyi törzskönyvet vezet, melynek kötelező tartalmi elemei:
a) a helyi védett természeti érték megnevezése,
b) pontos helye (utca, házszám, helyrajzi szám),
c) tulajdonosa, kezelője vagy fenntartója,
d) a védelemre javaslatot tevő neve,
e) a védettség indoklása,
f) a védelmet megállapító rendelet száma és időpontja,
g) a helyi védett természeti érték fotója,
h) a helyi védett természeti érték kezelési terve.
(3) A helyi törzskönyvet a rendelet kihirdetésétől számított 90 napon belül el kell készíteni, mely ezt követően a rendelet 3. számú mellékletét képezi.

V. fejezet

Záró rendelkezések

13.§

(1) Aki a helyi védett természeti értéket megsemmisíti, megrongálja vagy tevékenységével az állapotát megzavarja köteles az okozott kárt megtéríteni. 
(2) Aki
a) a helyi védett természeti értéket megsemmisíti, megrongálja, továbbá e rendelet 8.§ és 9.§-ban foglaltakat megsérti – amennyiben cselekménye súlyosabbnak nem minősül –, továbbá 
b) a védett érték megjelölését eltávolítja, megrongálja – amennyiben súlyosabbnak minősülő cselekményt nem valósít meg – szabálysértést követ el, és ezért 30.000,- Ft-ig terjedő pénzbírsággal sújtható. 
14.§

A Képviselő-testület felkéri a város civil szervezeteit, intézményeit, valamint a lakosságot, hogy a rendeletben megfogalmazottak megvalósítását segítsék elő.

15.§

E rendelet kihirdetése napján lép életbe. A rendelet kihirdetéséről a jegyző a helyben szokásos módon gondoskodik.

Kelt: Újszász, 2007. november 27.
Ph.

Molnár Péter 			        Boros Péterné
polgármester 			             jegyző

1. számú melléklet:

K E Z E L É S I   T E R V   M I N T A

1. A helyi védett természeti érték alapadatai: 
- neve: 
- pontos helye:
- kiterjedése, határai:

2. A helyi védett természeti érték környezeti állapota és értékei:
Szöveges leírás, mely tartalmazza:
- terület általános leírása, 
- a szomszédos területek felől érkező hatások, különös tekintettel a veszélyekre,
- a védendő érték pontos megnevezése, leírása,
- a védendő (főbb) élőlények előfordulása, megnevezésük,
- esetlegesen tájökológiai összefüggések, hemeróbia szintek.

3. A helyi védett természeti érték védetté nyilvánításának indokai és az érték rendeltetése (amennyiben az egyes alpontok relevánsak):
-	Környezetvédelmi: klíma, felszíni és felszín alatti vizek, talaj, domborzat, alapkőzet kapcsolata,  

-	Ökológiai: a természetközeli állapotban lévő élőhelyek vagy pontszerű értékek tájökológiai kapcsolatrendszere,

-	Botanikai: védett növények,
 
-	Zoológiai: védett állatfajok,

-	Rekreáció és környezeti nevelés: környezeti oktatás-nevelés, lakosság környezet-egészségügyi állapotával való összefüggés.

4. Kezelési alapelvek:
 Szöveges leírás, mely tartalmazza a fenntarthatóság biztosítására vonatkozó előírásokat, célokat. Ismerteti a művelési ág, funkció változásának kockázatát, az érintett és közvetlenül szomszédos ingatlanok használatából fakadó kockázatokat, azok kivédését, a javasolt kezelési formákat.

5. A kezelési kötelezettségek összesítése:
Pontokba szedett felsorolás a rendelet szakaszaiból és mellékleteiből következő kezelési kötelezettségekről (engedélyhez kötöttség, hatóságok előírásai stb).

2. számú melléklet:

A helyi védett természeti értékek felsorolása

1. 
Név: 		Újszász, Kastélypark
Pontos helye: 	5052 Újszász, Abonyi út 1. (Orczy-kastély kastélyparkja); hrsz: 2074/1
Területe: 		23.4219 ha.m^2
Tulajdonos: 		Jász- Nagykun- Szolnok Megyei Önkormányzat
Kezeléssel kapcsolatos lényeges előírások:
-	a terület kezelésével kapcsolatos feladatokat a Jász- Nagykun- Szolnok Megyei Önkormányzat Pszichiátria és Szenvedélybetegek Otthona és Rehabilitációs Intézete látja el;
-	a területen található kastély műemlék (műemléki nyilvántartási száma: M1 9395; 191/2001 (X.18.) Korm. rendelet alapján), ezért a természetvédelmi hatósági eljárás során fa kivágása, telepítése, valamint tereprendezési munkák végzése esetén a kulturális örökségvédelmi hatóság (Kulturális Örökségvédelmi Hivatal Budapesti Regionális Iroda 1014 Budapest I. kerület, Szentháromság tér 6.) szakhatósági hozzájárulását kell kérni a kulturális örökség védelméről szóló 2001. évi LXIV. törvény 63.§ (2) bekezdés értelmében.